1,1 millió euróért közvetíthették a rákban haldokló sztár esküvőjét
Talán utolsó publikus akciójaként a kamerák előtt házasodott meg Jade Goody, a brit valóságműsor-szereplő, aki végzetesen súlyos rákbetegségben szenved.
Némelyik valóságshow sztárjából műsorvezető lesz, mások énekelni kezdenek, olyan is akad, aki később pornózással keresi meg kenyerét, hallottunk már drogterjesztésért elítélt korábbi játékosról is - de a legszomorúbb talán Jade Goody esete, aki az orvosok szerint gyógyíthatatlan rákbeteg és várhatóan hamarosan meghal.
A 27 éves Goody 2002-ben került a brit média színpadára, amikor a Big Brother aktuális adásában feltűnt. A nézőkkel és társaival való viszonya meglehetősen ambivalensnek volt mondható, mert már az első reality-versenyben hangos és erőszakos természetéről, valamint általános tudatlanságáról vált híressé a korábban fogorvosi asszisztensként dolgozó nő. A nem túl pozitív vélemények ellenére negyedikként végzett a versenyben, megírta önéletrajzát és még saját parfümöt is kiadott. Amikor azonban 2007-ben megjelent a Big Brother celebrity változatában, a korábbiaknál is nagyobb botrányt kavart, mivel rasszista megjegyzést tett egy indiai színésznőre, Shilpa Shettyre. Az eset kapcsán szinte mindenki elhatárolódott Goodytól, és bár nem dobták ki azonnal a műsorból, a nézők nem haboztak kiszavazni. Ezután tévés karrierje gyakorlatilag véget ért, még megpróbálkozott egy visszatéréssel a Big Boss című indiai realityben, de amikor diagnosztizálták betegségét, kiszállt.
A végzetes kór hírének hatására a közvélemény megbocsátó és kíváncsi hangulatba került, az újságok egymás után közölték a képes beszámolókat Goody leépüléséről. A nyomtatott sajtó után a televíziós csatornák is megjelentek, először a végső diagnózis előtti heteket dokumentálták, majd később a sztár esküvőjét is rögzítették; a hírek szerint 1,1 millió eurót fizettek a jogokért. Azoknak a kritikusoknak, akik nyerészkedésnek minősítették Goody pénzgyűjtéssel töltött utolsó hónapjait, a nő azzal válaszolt, félre kell tennie valamit, hogy legyen miből felnevelni két kisfiát, a 4 éves Freddie-t és az 5 éves Bobby Jacket.
 
A pazar esküvőt és az utána következő vacsorát egy vidéki szállodában tartották, a menyasszony elegáns ruháját a Harrods tulajdonosa, Mohamed Al Fayed adta ajándékba. Még Jack Tweed, a 21 éves vőlegény részvételét és éjszakai kimaradását is engedélyezték Jack Straw igazságügyi miniszter közbenjárására. Tweed már a halálos betegség tudatában kérte meg Goody kezét a kórházi ágyon, de mivel nemrég szabadult a börtönből, ahol bántalmazásért ült, és még mindig elektronikus jeladót kell viselnie, hivatalos segítség nélkül nem utazhatott volna el a ceremóniára.

Goody nyilvános haldoklása komoly vitát indított el a brit sajtóban a média és etika viszonyáról, bár egyáltalán nem ő az első, aki megosztotta a közzel rákbetegsége részleteit. Nigella Lawson, a híres sztárszakács első férjére már kevesen emlékeznek, pedig John Diamond, akivel két közös gyereke született a főzős hírességnek, annak idején heti rovatban dokumentálta gégerákját a The Times lapjain. Diamond nyilván kevésbé volt ellentmondásos és megosztó személyiség, és nem képi, pusztán szöveges módon osztotta meg utolsó heteit az olvasókkal, ezért az ő esete nem jelentett akkora sokkot, mint a tévés haldoklás.
 
A brit katolikus egyház feje, Cormac Murphy-O'Connor bíboros szerint Goody hasznos munkát végez, amikor mindent megmutat. “Sokan azt mondják, jobb lenne, ha mindent csendben csinálna. De azt hiszem, [Goody] azt a döntést hozta, hogy élete utolsó hónapjaival megtanít valamit az embereknek” - nyilatkozta a bíboros a Sky News-nak.
A Guardian nevű lap viszont egészen más véleményen van. “Vannak előzményei annak a szerepnek, amelyet Jade Goody foglal el a modern brit életben: az emberek régen sorbaálltak a mutatványosbódék előtt, hogy emberi szörnyeket láthassanak. Goody népszerűsége valójában médiaközpontú korunk története.”
sztár rák reality esküvő haldoklik